Nesti momentu ye, entós, la única opción viable.  ¿Esperen que s'apruebe na Xunta de Facultá?  Como nun soi profeta, nun m'atrevo a dicilo. Yo yá esperaba que saliera la propuesta que presentara l'anterior decana, Ana Cano; depués del achaplón que llevamos daquella, la verdá ye que nun m'atrevo a xinglar nada. Racionalizándolo, supongo que sí. Trátase d'una propuesta más rebaxada y, polo tanto, supónse que suscita más consensu. Tradicionalmente los posicionamientos de la Facultá veníen siendo positivos. Seique se va aprobar, anque esto nun quita la  incertidume. Bona parte de la incertudume vienme porque hai un ciertu públicu dientro de la facultá, que tradicionalmente yera neutru con estos temes, inclusive receptivu, que votaba a favor de les nuestres propuestes, y qu'agora da unos síntomes de cansanciu y de fastidiu. Ve l'asturianu como dalgo que básicamente trai problemes y divisiones. Esa ye la situación que provoca la mio incertidume. Polo tanto, ye esi'l grupu de xente a los que nos diriximos, a los qu'informamos. Son moderadamente optimista. Nun quiero  ocultar les mios reserves.